“มหาดไทย” สั่งผู้ว่าฯทั่วประเทศ งด-เลื่อนจัดอีเวนต์! สกัด “โควิด-19” ระบาด
“กระทรวงมหาดไทย” สั่งผู้ว่าราชการจังหวัดทั่วประเทศ งด-เลื่อนจัดอีเวนต์! สกัด “โควิด-19” ระบาด
“กระทรวงมหาดไทย” สั่งผู้ว่าราชการจังหวัดทั่วประเทศ งด-เลื่อนจัดอีเวนต์! สกัด “โควิด-19” ระบาด
16 มี.ค. 2563

นายฉัตรชัย พรหมเลิศ ปลัดกระทรวงมหาดไทย ได้ลงนามในหนังสือด่วนที่สุด ถึงผู้ว่าราชการจังหวัดทุกจังหวัด เรื่อง “การดำเนินการจัดกิจกรรมเพื่อส่งเสริมการท่องเที่ยวและกระตุ้นเศรษฐกิจ ในระดับจังหวัด”
โดยระบุถึงข้อสั่งการของ พล.อ.ประยุทธ์ จันทร์โอชา นายกรัฐมนตรี ในการประชุมคณะรัฐมนตรี(ครม.) เมื่อวันที่ 3 มีนาคม 2563 ให้ส่วนราชการและหน่วยงานของรัฐขอความร่วมมือจากผู้ประกอบการภาคเอกชนหลีกเลี่ยงหรือเลื่อนการจัดกิจกรรมที่มีการรวมตัวของประชาชนจำนวนมาก และอาจมีความเสี่ยงต่อการแพร่ระบาดของโรคติดเชื้อไวรัสโคโรนา 2019 (COVID-19) โดยไม่จำเป็น เช่น การแข่งขันกีฬา การจัดคอนเสิร์ต และการจัดมหรสพ
เว้นแต่ในกรณีที่ผู้ประกอบการภาคเอกชน มีความจำเป็นต้องจัดกิจกรรมโดยไม่อาจหลีกเลี่ยงได้ ให้ดำเนินการตามมาตรการเฝ้าระวังและป้องกัน ตามที่กระทรวงสาธารณสุขกำหนดอย่างเคร่งครัด ซึ่งในกรณีที่เป็นกิจกรรมที่ต้องขออนุญาตจากส่วนราชการและหน่วยงานของรัฐ ให้ส่วนราชการและหน่วยงานของรัฐที่เป็นผู้มีอำนาจอนุญาตพิจารณาความเหมาะสมของการจัดกิจกรรมต่างๆ โดยเฉพาะอย่างยิ่งกิจกรรมที่มีการรวมตัวของประชาชนจำนวนมากให้พิจารณาอย่างรอบคอบ โดยคำนึงถึงความเสี่ยงต่อสาธารณชนโดยรวมต่อการแพร่ระบาดของโรคเป็นสำคัญ
ดังนั้น เพื่อให้การจัดกิจกรรมเพื่อส่งเสริมการท่องเที่ยวและกระตุ้นเศรษฐกิจ ระดับจังหวัด เป็นไปด้วยความเรียบร้อยเหมาะสม สอดคล้องกับสถานการณ์ปัจจุบัน ขอให้จังหวัดพิจารณาจัดกิจกรรมเพื่อส่งเสริมการท่องเที่ยวและกระตุ้นเศรษฐกิจ ในระดับจังหวัด ตามความเหมาะสมและสอดคล้องกับบริบทของพื้นที่อย่างรอบคอบ
